aflatoksiner
Store norske leksikon,Biologi,Vitenskapsgrener i biologien,Mykologi,Innholdsstoffer hos sopp
Aflatoksiner er en gruppe nært beslektede giftstoffer, kalt mykotoksiner, som under spesielle vekstbetingelser dannes av muggsoppen Aspergillus flavus (gulgrønn strålemugg), som blant annet lever på nøtter og korn.
Aflatoksinene er kjemisk avledet av kumarin. Aflatoksinene betegnes med bokstav svarende til den fluorescens de avgir i ultrafiolett lys, for eksempel aflatoksin B (blå), aflatoksin G (grønn), begge med undergrupper, og flere andre. De kan føre til organskade på nyre og lever.Aflatoksin B1 er et av de sterkeste kreftfremkallende (carcinogene) og mutagene stoffer man har funnet i naturen. Aflatoksiner er sannsynligvis årsaken til den store hyppighet av leverkreft som sees enkelte steder i Afrika. Mattilsynet kontrollerer import av blant annet paranøtter for å unngå at mat infisert med aflatoksin blir omsatt i Norge.Aflatoksiner ble oppdaget i 1960 og isolert i 1961 etter forgiftning av kalkunkyllinger fôret med peanøttmel. Les mer i Store norske leksikon toksin kreftfremkallende stoffer